הביטחוניסטים

הביטחוניסטים היא עמותה המורכבת בעיקר מיוצאי מערכת הביטחון הישראלית בעלי דרגות בכירות, שהוקמה בשנת 2020, ביוזמתו של תת-אלוף (מיל') אמיר אביבי. מטרת התנועה היא "החלת הריבונות, חיזוק המשילות בארץ ישראל ובזכותה של מדינת ישראל להגן על עצמה בגבולותיה הבטוחים".

בעמותה חברים, מעל לאלף קצינים בכירים ביניהם יו"ר הביטחוניסטים תא"ל במיל' אמיר אביבי, ח"כ לשעבר ותא"ל במיל' אפי איתם, אלוף במיל' גרשון הכהן, אלוף יפתח רון-טל, ח"כ ותא"ל במיל' צביקה פוגל, אלוף במיל' יצחק גרשון, אלוף במיל' אליעזר (צ'ייני) מרום , אלוף במיל' דן ביטון, אלוף במיל' כמיל אבו רוקון, אלוף במיל' יוסי בכר, אלוף במיל' יוסף מישלב, תא"ל במיל' יוסי קופרווסר, תא"ל במיל' עודד טירה, תא"ל במיל' אביגדור קהלני, תא"ל במיל' אברהם עשהאל, תא"ל במיל' הראל כנפו, אל"מ וח"כ לשעבר מוטי יוגב ועוד.

פעילות התנועה

מחקר
מחלקת המחקר של תנועת הביטחוניסטים מבצעת מחקרים יישומיים בנושאים הנוגעים לביטחון ישראל, במטרה לספק לציבור הרחב ולמקבלי ההחלטות כלים להתמודדות עם המציאות המדינית-ביטחונית המתפתחת. מחלקת המחקר מתמקדת בזירות הבאות:
 הזירה הפלסטינית: הרשות הפלסטינית והשפעתה על מדיניותה של ישראל, היערכות מדינת ישראל ליום שאחרי אבו מאזן, התקוממות צעירי הרשות הפלסטינית וההשפעה על ערביי ישראל, יחסי הגומלין בין מנגנוני הביטחון הפלסטיניים אל מול כוחות הביטחון הישראליים..
 יהודה ושומרון: השתלטות פלסטינית על שטחי C, מעמדם המשפטי של שטחי יהודה ושומרון, חשיבות יהודה ושומרון כנכס אסטרטגי ביטחוני, אכיפת החוק הישראלי בשטח B ו-C.
 משילות וביטחון פנים: תחושת הביטחון האישי של אזרחי ישראל, המשילות בנגב ובערים המעורבות, הפקת לקחים ביטחוניים מהמהומות בישראל ב-2021, הקמת משמר לאומי.
 איראן: האיום הגרעיני והתמודדותה של ישראל עימו, השפעה איראנית על המרחב הגאופוליטי הקרוב לישראל.
 המזרח התיכון: תהליכי נרמול יחסים והסכמי שלום בין ישראל לבין מדינות ערב, החזית הסונית-ישראלית-אמריקאית כנגד איראן.
 הזירה הגלובלית: יחסי ישראל-ארצות הברית, ישראל-אירופה, וישראל-סין.

פעילות ציבורית

חברי התנועה מתראיינים באמצעי התקשורת, מפרסמים טורי דעה באמצעי התקשורת ובאתר התנועה, ומרצים בתחומי מומחיותם, בהם היסטוריית הלחימה של מדינת ישראל, תמורות במתווה הלחימה בגזרות שונות, האידאולוגיה בעולם הערבי ועוד.

בשנת 2020, בתקופת הדיונים על סיפוח יהודה ושומרון במסגרת תוכנית השלום של הנשיא טראמפ נפגשו נציגי העמותה עם ראש ממשלת ישראל, בנימין נתניהו, והביעו תמיכה ביישום מהלך הסיפוח שאותו מאפשרת תוכנית טראמפ.

מאז 2022 פועלת התנועה להקמת משמר לאומי בשיתוף עם המשרד לביטחון לאומי (אז המשרד לביטחון פנים) ועם משמר הגבול. כוח המשמר הלאומי עתיד להיות מורכב מאזרחים מתנדבים בעלי סמכויות שוטר שיהיו אמונים על שמירת הסדר הציבורי. ייעודו של המשמר יהיה להוות כוח שיכול לתת מענה ראשוני במקרה בו הסדר הציבורי או תחושת הביטחון של אזרחי ישראל מופרים. בין השאר, סייעה התנועה בגיוס המתנדבים הראשונים למשמר..

ב-2023 התחילה התנועה לשדר הסכת בהובלתו של ראש מחלקת המחקר, אור יששכר. ההסכתים שפורסמו עוסקים ברצועת עזה, מאפייני הטרור העולמי והמקומי והרשות הפלסטינית..

בחודש פברואר 2023 הגישה התנועה לנשיא המדינה, יצחק הרצוג, עצומה חתומה על ידי 17,000 החברים בתנועה, בה חיזקו את ידיו וקראו "להפסיק באופן מיידי את השיח האלים והמפלג, וזאת ללא קשר לגורלה של הרפורמה המשפטית".

ב-2 באפריל 2023 קיימה התנועה עצרת ברחבת מוזיאון תל אביב לאמנות, שקראה להוציא את צה"ל מחוץ לוויכוח הפוליטי, ובה נאמו בכירים בדימוס במערכת הביטחון, בהם אביגדור קהלני וגרשון הכהן.

החל משנת 2023 רשומה התנועה בכנסת, במרשם הלוביסטים, כמיוצגת קבועה על ידי חברת ריפבליק יועצים.

במאי 2023 התקיימה בירושלים "ועידת הביטחון של ישראל", ביוזמת תנועת הביטחוניסטים ובשיתוף עם העיתון "ישראל היום".

פרסומים

מדד הביטחוניסטים
“מדד הביטחוניסטים” הוא סקר מתמשך הנערך בחברה הישראלית, העוסק בנושאי חברה, ציונות וביטחון. בשנת 2022 התמקד המדד בנושאי משילות, חוסן לאומי, ערכי ציונות והמשימות הגדולות העומדים בפני מדינת ישראל..

הערכה אסטרטגית
בשנת 2022 פרסמה התנועה הערכה אסטרטגית הסוקרת את מפת האיומים שניצבים מול מדינת ישראל. ההערכה עוסקת בסוגיות הנוגעות לביטחון הלאומי של ישראל לטווח הבינוני-קצר והארוך, ומציגה המלצות רלוונטיות לאור האמור שישראל בסכנת מלחמה בתמיכה אירנית מצפון ודרום , ואף אפשרות למלחמה רב זרתית עם חמאס וחזבאללה, דברים שהשמיע אמיר אביבי באחת מוועדות הכנסת בהצגת הדברים באו לכדי מעשה ברוב הערכות הביטחונסטים לאחר מתקפת הפתע על ישראל, ומלחמת חרבות ברזל בשנת 2023, טרם הכניסה היבשתית לרצועת עזה, נפגש ראש הממשלה בנימין נתניהו עם חברי הביטחונסטים, כגורם יועץ, ולצורך עדכון לגבי המשך תוכניות המלחמה.

ניירות עמדה ומחקר
התנועה פרסמה עשרות ניירות עמדה וניירות מחקר,. בין השאר הוגשו ניירות מחקר בנושאים הבאים: מיצוי דין עם יידוי אבנים וזריקות בקבוקי תבערה, מנגנון מימון הטרור של הרשות הפלסטינית, משבר האתוס הלאומי במערכת החינוך ותדמית המשטרה והדרכים לתיקונה.

תקציב
תקציב העמותה מבוסס על תרומות רובן מגיעות מחוץ לישראל. בשנת 2022 קיבל הארגון תרומות בסך כ-4 מיליון ש"ח, מתוכן כ-771 אלפי ש"ח הגיעו מישראל.

לפי דיווח, תורם בולט הוא הקרן המרכזית לישראל, עמותה אמריקאית.

קישורים חיצוניים

הערות שוליים 

ארגונים פוליטיים בישראל
ישראל: עמותות